Diari Oficial de la Generalitat Valenciana


Sumari del DOGV 7193, del 16-01-2014 (2014/188)

RESOLUCIÓ de 7 d'octubre de 2013, de la Direcció General d'Energia, per la qual s'atorga l'autorització administrativa prèvia per a la construcció de la xarxa de distribució de gas natural en el municipi de la Vall d'Uixó, a la província de Castelló, i s'aprova el seu projecte d'execució. (Expedient CBREDE/2013/2/12).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7193

Data del DOGV
:   16-01-2014

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2014/188


Data del document
:   07-10-2013

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * empresa privada

RESOLUCIÓ de 7 d'octubre de 2013, de la Direcció General d'Energia, per la qual s'atorga l'autorització administrativa prèvia per a la construcció de la xarxa de distribució de gas natural en el municipi de la Vall d'Uixó, a la província de Castelló, i s'aprova el seu projecte d'execució. (Expedient CBREDE/2013/2/12). [2014/188]  
Vist l'escrit presentat per Gas Natural Cegas, SA, amb data 8 de gener de 2013, davant del Servici Territorial d'Energia de Castelló, pel qual se sol·licita autorització administrativa i aprovació del projecte per a la construcció de la xarxa de distribució de gas natural en el terme municipal de la Vall d'Uixó, a la província de Castelló, des del ramal existent amb MOP 16 bar en el carrer Goma, cantó amb el carrer Aparadors de l'esmentat municipi, escrit al qual s'adjunta un exemplar del projecte tècnic d'execució firmat per tècnic competent.  
Resultant que l'expedient CBREDE/2013/2/12, va ser sotmés a la informació pública, a què fa referència el capítol V del títol IV de la Llei 34/1998, de 7 d'octubre, del Sector d'Hidrocarburs, i el capítol II del títol IV del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització de gas natural, per mitjà dels corresponents anuncis publicats en:  
- el diari El Periódico Mediterráneo, del dia 7 de maig de 2013,  
- el diari Las Provincias, del 8 de maig de 2013,  
- el Butlletí Oficial de la Província de Castelló, del 2 de maig de 2013 i  
- el Diari Oficial de la Comunitat Valenciana, del 25 d'abril de 2013, sense que s'hagen presentat al·legacions.  
Resultant que, conforme el que disposa la regulació esmentada, es va sol·licitar un informe a les següents administracions públiques, organismes, empreses de servici públic o de servicis d'interés general afectats per la instal·lació, per a la qual cosa s'acompanyà l'oportuna separata del projecte:  
- Ajuntament de la Vall d'Uixó: amb data 28 de març de 2013 va emetre un informe acceptable condicionat, en què constava l'acceptació per part de Gas Natural Cegas, SA, de les condicions imposades per l'esmentada corporació local.  
- Servici Territorial de Medi Ambient de Castelló (Vies Pecuàries): amb data 26 de març de 2013 va emetre un informe acceptable condicionat, en què constava l'acceptació per part de Gas Natural Cegas, SA, de les condicions imposades.  
- Servici Territorial de Carreteres de Castelló: amb data 7 de març de 2013 va emetre un informe acceptable condicionat, en què constava l'acceptació per part de Gas Natural Cegas, SA, de les condicions imposades.  
- Confederació Hidrogràfica del Xúquer: amb data 7 de maig de 2013 va emetre un informe condicionat i Gas Natural Cegas, SA, en dóna la seua conformitat.  
- Iberdrola Distribució Elèctrica, SAU: amb data 2 d'abril de 2013 va emetre un informe acceptable condicionat, en què constava l'acceptació per part de Gas Natural Cegas, SA, de les condicions imposades.  
- Telefónica, SA: amb data 5 d'abril de 2013 va emetre un informe acceptable condicionat, en què constava l'acceptació per part de Gas Natural Cegas, SA, de les condicions imposades.  
- Facsa: amb data 5 d'abril de 2013 va emetre un informe acceptable condicionat, en què constava l'acceptació per part de Gas Natural Cegas, SA, de les condicions imposades.  
- Repsol Butano, SA: amb data 19 de juliol de 2013 va emetre un informe, que va ser complementat el dia 30 següent amb el pla de les seues xarxes en el municipi interessat, en què s'exposaven en síntesi les al·legacions següents:  
Que per la Resolució de 18 d'octubre de 1996 del titular de la Conselleria d'Indústria i Comerç va obtindre la concessió administrativa per a la prestació del servici públic de subministrament i distribució per canalització de combustibles gasosos de la 2a i 3a família en la localitat de la Vall d'Uixó (Castelló) per a usos domèstics, comercials i xicotetes indústries (DOGV núm. 2879, del 28.11.1996). Esta concessió va quedar substituïda per ministeri de la llei en autorització administrativa, en virtut de la disposició addicional sexta de la Llei 34/1998, de 7 d'octubre, del Sector d'Hidrocarburs, i s'habilità així l'exercici de les activitats incloses en la concessió per mitjà de les corresponents instal·lacions.  
Posteriorment, i després d'obtindre el 13 de gener de 1998 (expedient CBREDE/96/6) l'autorització de construcció atorgada per la Direcció Territorial de Castelló del departament del consell esmentat, es van executar les instal·lacions d'emmagatzematge de GLP (gas de 3a família) i la xarxa bàsica de distribució d'este combustible en el terme municipal interessat.  
Des d'abril de 2001 es realitza la distribució i subministrament de GLP en este municipi amb una xarxa susceptible no sols de prestar servici allí on ja existix (en l'actualitat té una extensió aproximada de 11.000 m), sinó d'estendre's i prestar-ne també a noves urbanitzacions o nuclis de població, sense necessitat que hagen de duplicar-se instal·lacions d'eixos o altres combustibles semblants. D'eixa manera, s'afavorix l'aplicació de les raons d'eficiència econòmica a què es referix el Reial Decret Llei 5/2005, d'11 de març. En este aspecte Repsol Butano, SA, manifesta que el traçat de la xarxa proposada per Gas Natural Cegas, SA, és coincident en la pràctica totalitat amb la seua xarxa actual, de manera que es dupliquen, segons la seua opinió, infraestructures de combustibles semblants.  
Per allò que s'ha exposat, Repsol Butano, SA, conclou en el seu escrit d'al·legacions que «no advertix la necessitat de duplicar infraestructures i xarxes de canalització de gas en eixe terme municipal» i sol·licita que es denegue a Gas Natural Cegas, SA, l'autorització pretesa.  
Traslladades les anteriors al·legacions al sol·licitant, a fi que prestara la seua conformitat o expressara els inconvenients que estimara convenients, este, per mitjà d'un escrit de 4 de setembre de 2013, va al·legar en síntesi el següent:  
- La regulació vigent (la Llei 34/1998, de 7 d'octubre, del Sector d'Hidrocarburs, concretament els seus articles 55, 73 i 74) permet la coexistència en una mateixa zona de xarxes de distribució del gas natural i dels GLP. Fonamenta esta al·legació en l'informe de 28 de febrer de 2008 intitulat «Consulta una comunitat autònoma sobre compatibilitat de xarxes de distribució», de la Comissió Nacional d'Energia, accessible en el lloc web , al contingut i conclusions del qual cal reenviar per a evitar reproduccions.  
- El projecte que planteja dóna una major garantia de subministrament que el desenrotllat per Repsol Butano, SA, perquè quedarà interconnectat amb les xarxes de distribució de la seua propietat que en l'actualitat donen servici a poblacions i nuclis urbans contigus o limítrofs amb la zona sol·licitada.  
Per tot això, Gas Natural Cegas, SA, sol·licita que es continue la tramitació de la seua sol·licitud i es desestimen les al·legacions presentades per Repsol Butano, SA.  
Resultant que, com s'ha arreplegat en les al·legacions presentades per Repsol Butano, SA, consten com a antecedents rellevants als efectes del procediment present els següents actes administratius del departament del consell llavors competent en matèria d'energia:  
- Resolució de 18 d'octubre de 1996, de la Conselleria d'Indústria i Comerç sobre concessió administrativa a Repsol Butano, SA, per a la prestació del servici públic de subministrament i distribució per canalització de combustibles gasosos de la 2a i 3a família en la localitat de la Vall d'Uixó (Castelló) per a usos domèstics, comercials i xicotetes indústries (DOGV núm. 2879, del 28.11.1996).  
Encara que esta resolució de concessió comprenia tant els gasos de la 2a família (entre els quals està el gas natural) com els de la 3a família (a qui pertanyen els gasos liquats del petroli, GLP), i s'hi va preveure que la xarxa o canalització de gas fóra dissenyada i construïda per a distribuir gas natural o propà comercial, en la resolució mateixa es va determinar que, d'ambdós combustibles, el gas que s'havia de subministrar i distribuir en la Vall d'Uixó era el GLP, ja que entre les característiques de la instal·lació s'incloïa una estació de GLP amb emmagatzematge (de 669 m³) i un equip de vaporització.  
- Resolució de 13 de gener de 1998, de la Direcció Territorial de Castelló, de la Conselleria d'Ocupació, Indústria i Comerç, per la qual s'autoritza Repsol Butano, SA, a la realització del projecte d'instal·lacions per al subministrament de GLP al municipi de la Vall d'Uixó.  
Este acte administratiu va ser dictat, a petició de Repsol Butano, SA, en compliment de la condició segona de l'esmentada concessió. Les característiques tècniques bàsiques de les instal·lacions autoritzades són les següents:  
- Tres depòsits de GLP soterrats, de 59.400 m³, cada u.  
- Equips de transvasament de 30 m³/h, vaporització de 2.000 kg/h i regulació de 4.000 kg/h a 1,75 kg/m².  
- Xarxa de distribució formada per una canonada de polietilé d'alta densitat, dels següents diàmetres i longituds:  
· diàmetre (ø) 25 mm: 1.485 m  
· diàmetre (ø) 40 mm: 1.485 m  
· diàmetre (ø) 63 mm: 953 m  
· diàmetre (ø) 90 mm: 1.773 m  
· diàmetre (ø) 110 mm: 1.946 m  
· diàmetre (ø) 160 mm: 586 m  
En definitiva, també en la resolució en què es va concretar la solució tècnica de les instal·lacions de distribució, basant-se en el projecte de detall que va presentar Repsol Butano, SA, es van triar els GLP com a tipus de combustible que se subministrarien i distribuirien en la zona geogràfica emparada per la llavors concessió.  
Resultant que per la mencionada Resolució de 13 de gener de 1998 es va establir com a condició a Repsol Butano, SA, que, en cas d'introduir modificacions en les dades o característiques bàsiques de les instal·lacions autoritzades, hi hauria d'obtindre la pertinent autorització.  
  
Resultant que, ni en les al·legacions presentades amb motiu de la sol·licitud de Gas Natural Cegas, SA, referent al present procediment ni amb anterioritat, Repsol Butano, SA, ha sol·licitat autorització de modificació de les instal·lacions de distribució de GLP a granel de què és titular en la Vall d'Uixó a fi de distribuir gas natural en este àmbit geogràfic, tal com es va arreplegar en l'esmentada Resolució de 13 de gener de 1998 i disposa el vigent punt 8 de l'article 46bis de la Llei del Sector d'Hidrocarburs.  
Considerant que la disposició addicional vint-i-tres de la Llei del Sector d'Hidrocarburs, introduïda pel Reial Decret Llei 5/2005, d'11 de març, per la qual s'impedix atorgar noves autoritzacions de construcció d'instal·lacions de distribució de gas natural en zones ja compreses per autoritzacions vigents, no concernix al present procediment perquè este precepte no inclou les instal·lacions de distribució dels gasos liquats del petroli i afecta en exclusiva el gas natural quan n'hi ha una xarxa en la zona en què es presenta una nova sol·licitud, la qual cosa no ocorre en el procediment present. És més, el Reial Decret Llei 13/2012, de 30 de març, va reformar l'article 54 de la vigent Llei del Sector d'Hidrocarburs a fi d'aclarir, en el títol IV sobre ordenació del subministrament de gasos combustibles per canalització, que no s'aplica als gasos liquats del petroli, que es regixen pel que disposa el títol III d'eixa norma legal. Així, es reforça la separació jurídica i conceptual de les activitats de distribució de gas natural per canalització i d'emmagatzematge i distribució (també per canalització) de GLP a granel que va introduir la Llei 12/2007, de 2 de juliol, al passar estos últims del títol IV al títol III (per mitjà de l'addició de l'article 46bis) de la Llei del Sector d'Hidrocarburs, de manera que s'establix un marc normatiu propi i diferenciat per a cada una d'estes activitats en títols independents de la llei.  
  
Les ineficiències que va arreplegar el RDL 5/2005 en el seu preàmbul com a justificació de la reforma legal esmentada i que adduïx Repsol Butano, SA, en les seues al·legacions (més com una raó d'oportunitat o conveniència que de dret, tot això segons l'estil mateix de les ineficiències, com ha quedat reproduït ut supra) a fi que es denegue l'autorització sol·licitada per Gas Natural Cegas, SA, de duplicitat de xarxes de distribució de combustibles gasosos en una mateixa zona, no poden ser acceptades perquè la distribució de GLP a granel no té reconegudes les qualitats de monopoli natural, xarxa única i activitat regulada en el sentit de la Llei 34/1998, com sí les té la distribució de gas natural. Hem de recordar que els titulars de xarxes de GLP no tenen imposada ex lege l'obligació de permetre l'accés a les seues xarxes a tercers que ho sol·liciten (com en canvi sí la tenen els distribuïdors de gas natural com a element compensatori del monopoli legal que tenen reconegut, per a fer possible l'entrada d'altres operadors en la zona on estan establits, de manera que es permeta la lliure competència d'estos).  
  
En definitiva, reconéixer, com invoca Repsol Butano, SA, en les seues al·legacions, l'existència de duplicitat de xarxes per a denegar l'autorització sol·licitada per Gas Natural Cegas, SA, en primer terme, no s'inferix del marc legal vigent com s'ha argumentat, però a més, fer-ho suposaria que la primera gaudira d'una posició privilegiada (monopolista) per a distribuir i subministrar (al no poder accedir tercers a les seues xarxes i impedir l'existència de comercialitzadors o d'altres subjectes qualificats; el capítol III del títol III de la Llei del Sector d'Hidrocarburs no conté un article correlatiu al 76 del capítol V del títol IV d'accés a les xarxes de distribució de gas natural) gasos combustibles canalitzats en la Vall d'Uixó, amb perjuí dels consumidors de la zona que veurien limitada injustificadament la llibertat d'elecció.  
  
La disponibilitat en un mateix àmbit geogràfic de distints productes energètics (electricitat, gas natural canalitzat, distribució canalitzada de GLP a granel, GLP envasat, termosolar, biomassa, etc.) per a satisfer uns mateixos usos finals (cocció, calefacció, realitzar qualsevol altre procés productiu, etc.), permet millorar la llibertat d'elecció (l'elegibilitat) dels consumidors en funció de les seues preferències i fomenta la competència pretesa per la regulació energètica i la política econòmica en benefici del mercat.  
Finalment, inclús des d'una perspectiva formal, literal, duplicar és repetir. És incongruent adjectivar estes xarxes de duplicades, no sols perquè el seu traçat no és coincident plenament, sinó perquè cada una distribuïx un producte energètic distint (una gas natural i l'altra propà), encara que les seues aplicacions finals puguen ser molt semblants i siguen energies substitutiva l'una de l'altra (com també pot ser-ho l'electricitat per a certs usos finals).  
Quant a les raons de seguretat que al·lega Repsol Butano, SA, de forma genèrica per a oposar-se a l'autorització sol·licitada, tampoc poden ser tingudes en compte com a fonament per a denegar-la. La raó és que, conforme a l'article 9 del Reial Decret 919/2006, de 28 de juliol, pel qual s'aprova el Reglament Tècnic de Distribució i Utilització de Combustibles Gasosos i les seues instruccions tècniques complementàries ICG 01 a 11, es considera que l'aplicació directa de les prescripcions d'este reglament proporcionen les condicions mínimes de seguretat que, d'acord amb l'estat de la tècnica, són exigibles, a fi de preservar les persones i els béns, quan s'utilitzen d'acord amb la seua destinació.  
  
Atés que el projecte presentat ha sigut redactat respectant esta regulació, conforme la declaració responsable del projectista, sense que en este sentit Repsol Butano, SA, haja posat de manifest cap incompliment concret respecte d'això (ni tan sols ha sol·licitat que s'impose un condicionat tècnic especial amb motius dels eventuals creuaments o paral·lelismes amb les seues xarxes), no és procedent atendre l'esmentada al·legació. En este sentit, el fet que existisquen en una mateixa zona xarxes de GLP i de gas natural suposa, principalment, que hagen de tindre's en compte les disposicions tècniques i de seguretat, tant constructives com d'operació i manteniment, que fan referència a l'adequada separació i identificació d'ambdós xarxes (distàncies de seguretat, compartimentació, senyalització, etc.), normes que de fet estan previstes en la reglamentació de seguretat industrial, sense que existisca cap argument legal des de la perspectiva de la seguretat que impedisca la concurrència d'ambdós xarxes en una mateixa zona geogràfica.  
Resultant que Gas Natural Cegas, SA, reunix els requisits establits per a l'exercici de l'activitat de distribució en el capítol II del títol II del Reial Decret 1434/2002, de 27 de desembre, i es troba inscrit amb en el número 7 en el Registre Administratiu de Distribuïdors.  
  
Resultant que el punt de connexió del projecte de les instal·lacions de distribució de gas natural presentat per Gas Natural Cegas, SA, per al municipi de la Vall d'Uixó, es troba en el ramal existent amb MOP 16 bar en el carrer Goma, cantó amb el carrer Aparadors d'este municipi, punt que és de la seua titularitat.  
Resultant que en l'expedient consten justificadament acreditades per part de Gas Natural Cegas, SA, les dades referides a la zona geogràfica per a la qual se sol·licita l'autorització administrativa, delimitada adequadament i definida la instal·lació principal de la xarxa, segons s'indica en el pla número 6024\_PAA 1.1 Rev.00 del projecte presentat.  
Resultant que, d'acord amb la sol·licitud i la documentació presentades, la finalitat que es perseguix amb la construcció de les instal·lacions és dotar d'infraestructura gasista el municipi de la Vall d'Uixó, per a poder realitzar el subministrament de gas natural i així satisfer les necessitats domèstiques i comercials de la zona, així com futures promocions urbanístiques.  
Considerant que per aplicació de l'article 55 punt 1 apartat b de l'esmentada Llei 34/1998, de 7 d'octubre, les instal·lacions de distribució de gas natural requerixen una autorització administrativa prèvia.  
Considerant que per aplicació de l'incís b de l'article 70.1 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització de gas natural, la construcció o establiment d'instal·lacions de distribució de gas natural requerix aprovació del seu projecte d'execució o detall.  
  
Considerant el que disposa el capítol V, «Distribució de combustibles gasosos per canalització», del títol IV, «Ordenació del subministrament de gasos combustibles per canalització», de la Llei 34/1998, de 7 d'octubre, del Sector d'Hidrocarburs, i el capítol II, «Autoritzacions per a la construcció, ampliació, modificació i explotació d'instal·lacions», del títol IV, «Procediments d'autorització de les instal·lacions d'emmagatzematge, regasificació, transport i distribució», del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització de gas natural, este últim per ser dret supletori a la Comunitat Valenciana, al no tindre regulació autonòmica en matèria de procediment d'autorització d'instal·lacions de distribució de gas natural canalitzat.  
Vistos l'informe tècnic d'1 de febrer de 2013 i les propostes, de 5 de juny i 5 de setembre de 2013, de l'òrgan territorial encarregat de la instrucció d'este procediment.  
Vista la proposta de resolució, de data 30 de setembre de 2013, de la Subdirecció General d'Energia i Mines elevada a este centre directiu.  
  
Considerant que la instrucció i resolució del present procediment administratiu correspon a la Generalitat, a l'estar la instal·lació del seu objecte radicada íntegrament en territori de la Comunitat Valenciana, i no estar enquadrada en les previstes que són competència de l'Administració General de l'Estat conforme allò que s'ha previngut en l'article 3.2.c de la Llei 34/1998, de 7 d'octubre, del Sector d'Hidrocarburs.  
  
Considerant el que disposa l'article 2.1.a de l'Orde de 9 de febrer de 2001, de la Conselleria d'Indústria i Comerç, concordat amb l'article 18 del Decret 188/2012, de 21 de desembre, pel qual s'aprova el Reglament Orgànic i Funcional de la Conselleria d'Economia, Indústria, Turisme i Ocupació, correspon a la Direcció General d'Energia d'este departament la resolució del present procediment.  
  
En consideració de l'anterior, complits els requisits i els procediments legals i reglamentaris establits en la legislació vigent aplicables, resolc  
  
Primer  
Atorgar a Gas Natural Cegas, SA, l'autorització administrativa prèvia per a la construcció de la xarxa de distribució de gas natural canalitzat en el municipi de la Vall d'Uixó, a la província de Castelló, les característiques principals de la qual són:  
- Tipus de gas que es distribuirà: gas natural.  
- Punt de connexió: ramal amb MOP 16 existent en el carrer Goma, cantó amb el carrer Aparadors, de la Vall d'Uixó. Als efectes previstos en l'article 73.5 de la Llei del Sector d'Hidrocarburs sobre la delimitació de la zona en què s'ha de prestar el subministrament, els compromisos d'expansió de la xarxa en esta zona que ha d'assumir l'empresa autoritzada i el termini per a l'execució de les instal·lacions i la seua caracterització, esta autorització es concreta en el següent:  
  
- Àmbit geogràfic i desenrotllament temporal  
La gasificació per mitjà de les instal·lacions que es detallen a continuació es desenrotllarà íntegrament en zones geogràfiques qualificades pel planejament vigent del municipi de la Vall d'Uixó com a sòl urbà.  
  
Concretament, l'abast espacial de la present autorització queda definit segons el pla número 6024\_PAA 1.1 Rev.00, pla d'àrea d'autorització del projecte presentat, i s'executarà en un termini màxim de tres anys, en tres fases de duració anual cada una, segons el següent programa (reflectit espacialment en el pla número 6024\_PAA 1.1 Rev.00, pla de fases del projecte que hi ha en l'expedient):  
  
· La primera fase d'execució (primer any) comprén la zona centre i sud del municipi, des de la connexió a l'ERM en el polígon industrial Carmaday pel carrer Aparadors, fins al carrer Colònia Segarra a l'oest. Per a abastir el centre urbà, creuarà el riu Belcaire per l'avinguda Agricultor fins al carrer Ramón y Cajal per l'est; la plaça Assumpció, la plaça del Centre, el carrer Benigafull i el carrer de la Cova Santa, són els límits nord de la fase I i, com a límit oest i sud, està el riu Belcaire.  
  
· La segona fase (segon any), ix des dels límits nord i est citats en la primera fase i s'estén fins al carrer Moncofa per l'est i el carrer Jaume Valls Canós pel sud. Els carrers Diputació, Joan d'Àustria, Blasco Ibáñez i Guzmán són els límits d'esta segona fase pel nord.  
  
· La tercera i última fase (tercer any) comprén la resta del nucli urbà de la Vall d'Uixó, inclosos el polígon industrial la Vernitxa, la Colònia de Sant Antoni i el barri del Carbonaire.  
- Instal·lacions incloses  
· Estació de regulació i mesura MOP 16/0,4 de les següents característiques tècniques generals:  
Model: Q 1.000-D  
Cabal nominal: 1.000 m³(n)/h  
Cabal màxim: 1.400 m³(n)/h  
Pressió d'entrada màxima: 16 bar efectius  
Pressió d'entrada mínima: 5 bar efectius  
Pressió d'eixida màxima: 0,4 bar efectius  
Pressió d'eixida mínima: 0,05 bar efectius  
Zona d'entrada MOP 5: equips i accessoris: PN 16  
Zona d'eixida MOP 0,4: equips i accessoris: PN 16  
ø de connexió entrada: brida ø 2- PN 16  
ø de connexió entrada: brida ø 6- PN 16  
Composta per dos línies completes de regulació, capaces de subministrar cada una el 100 % del seu cabal de disseny, i compostes pels elements següents:  
Vàlvula d'entrada i vàlvula d'eixida  
Filtre.  
Conjunt VIS  
Silenciador (només en la línia principal)  
Un comptador de turbina  
Un bypass de comptatge compost per una vàlvula  
Un equip de transmissió i adquisició de dades  
Una vàlvula d'alleugeriment de seguretat  
Tot això dins d'un armari contenidor aeri de dimensions 1.550 mm (llarg), 600 mm (ample) i 1.400 mm (alt). L'estructura i l'envolupant seran metàl·lics, però afavoriran la seua integració amb el medi i el seu mínim impacte visual.  
· 29.071 m de canalització en MOP 0,4 (des de l'eixida de l'ERM anterior) segons la distribució següent:  
· 7.116 m de canalització en polietilé PE100, SDR 17,6 i ø 200 mm.  
· 10.437 m de canalització en polietilé PE100, SDR 17,6 i ø 160 mm.  
· 8.003 m de canalització en polietilé PE100, SDR 17,6 i ø 110 mm.  
· 3.515 m de canalització en polietilé PE100, SDR 17,6 i ø 90 mm.  
- Pressupost segons el projecte presentat: un milió sis-cents seixanta-dos mil dos-cents seixanta-un euros amb huitanta-cinc cèntims d'euro (1.662.261,85 ?).  
La present autorització administrativa s'atorga a l'empara del que disposa la Llei 34/1998, de 7 d'octubre, del Sector d'Hidrocarburs i quedarà sotmesa a les condicions següents:  
Primera. Conforme el que disposa el punt 4 de l'article 73 de la Llei 34/1998, de 7 d'octubre, del Sector d'Hidrocarburs, per a garantir el compliment de les seues obligacions, el titular de la present resolució constituirà una garantia per valor de trenta-tres mil dos cents quaranta-cinc euros amb vint-i-quatre cèntims d'euro (33.245,24 ?), import del dos per cent del pressupost de les instal·lacions segons el projecte presentat.  
Esta fiança es constituirà en la Tresoreria del Servici Territorial de Castelló de la Conselleria d'Hisenda i Administració Pública, de conformitat amb l'Orde de 14 de febrer de 1986 i l'Orde de 16 de desembre de 1996, de la Conselleria d'Economia i Hisenda, per la qual es regula el procediment de constitució i devolució de fiances.  
Una vegada constituïda la fiança, abans del termini d'un mes des de la notificació de la present resolució, el titular haurà de presentar en el Servici Territorial d'Energia de Castelló la carta de pagament-resguard emesa per la tresoreria esmentada, com a acreditació del compliment de l'esmentada obligació.  
La fiança serà tornada al titular de la present autorització, després que la sol·licite, una vegada que l'interessat justifique el compliment de les obligacions que se'n deriven i el Servici Territorial d'Energia de Castelló formalitze l'acta de posada en marxa de les instal·lacions a què es referix la present resolució.  
Segona. El titular de la present resolució complirà amb les obligacions que s'assenyalen en l'article 74 Obligacions dels distribuïdors de gas natural de la Llei 34/1998, de 7 d'octubre, del Sector d'Hidrocarburs, així com en el punt 3 de l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural, i la resta d'ordenament jurídic aplicable a l'exercici d'esta activitat vigent en cada moment. En particular, estarà obligat a procedir a l'ampliació de les instal·lacions de distribució de l'àmbit geogràfic i desenrotllament temporal autoritzat d'acord amb la present resolució, a fi d'atendre les noves demandes de subministrament de gas natural, així com d'acord amb les previsions arreplegades en els plans anuals d'ampliació de les xarxes de distribució que li siguen autoritzats.  
Tercera. El titular de la present autorització disfrutarà, com a distribuïdor, dels drets arreplegats en l'article 75 de la Llei 34/1998, de 7 octubre, del Sector d'Hidrocarburs, i en l'article 10 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.  
Quarta. La present autorització en cap cas concedirà al seu titular drets exclusius d'ús i s'atorga sense perjuí de tercers, deixant a part els drets particulars, i sense perjuí i independentment de les concessions, llicències, permisos o autoritzacions de competència municipal, provincial, autonòmica, estatal o d'este o altres organismes i entitats que siguen necessàries per a la realització de les instal·lacions, d'acord amb la corresponent legislació sectorial o amb altres disposicions que resulten aplicables i, en especial, les relatives a l'ordenació del territori i del medi ambient, tot això segons el que disposa l'article 73.4 de la Llei 34/1998, de 7 d'octubre.  
Quinta. L'àmbit geogràfic, els compromisos d'expansió i els terminis per a l'execució de les instal·lacions i les seues característiques abans detallats hauran de ser degudament observats pel titular de la present autorització, així com la remissió en termini i forma de la informació per al correcte seguiment d'allò que s'ha autoritzat, conforme es detalla en el número 3 del punt segon de la present resolució.  
Sexta. Serà causa de revocació de la present autorització administrativa l'incompliment de les condicions que s'hi expressen, la variació substancial de les característiques descrites en la documentació presentada i que han determinat el seu atorgament o altres causes previstes en l'ordenament jurídic.  
  
Segon  
Aprovar el projecte tècnic d'execució o detall presentat per Gas Natural Cegas, SA, per a la construcció de la xarxa de distribució de gas natural canalitzat en el municipi de la Vall d'Uixó, a la província de Castelló, redactat per un tècnic titulat competent, segons la seua declaració responsable de data 3 de gener de 2013 que hi ha en l'expedient, i habilitar el titular de la present aprovació per a la construcció de la instal·lació interessada, d'acord amb les condicions següents:  
1. La instal·lació de gas natural haurà d'executar-se segons el projecte presentat i amb els condicionats tècnics establits per les administracions, organismes i empreses de servici públic o d'interés general a què afecta i que han sigut acceptats pel seu titular. En cas que siga necessari introduir modificacions respecte de la documentació presentada i aprovada, el titular de la present resolució haurà de sol·licitar prèviament a esta direcció general la corresponent aprovació.  
  
2. La instal·lació que s'executarà complirà, en tot cas, el que establix el Reial Decret 919/2006, de 28 de juliol, pel qual s'aprova el Reglament Tècnic de Distribució i Utilització de Combustibles Gasosos i les seues instruccions tècniques complementàries ICG 01 a 11, i en especial, la seua Instrucció Tècnica Complementària ITC-ICG 01 «Instal·lacions de distribució de combustibles gasosos per canalització», així com les disposicions i normes tècniques que se li apliquen. Així mateix, la construcció de les instal·lacions aprovades pel present acte administratiu hauran d'ajustar-se a la resta de normatives tècniques de qualitat i seguretat industrials derivades de la Llei 21/1992, de 16 de juliol, d'Indústria i el seu desplegament reglamentari.  
Estes instal·lacions estaran previstes per a respondre als avanços tecnològics en el camp del gas i aconseguir abastiments flexibles i segurs.  
3. El termini d'execució de les instal·lacions compreses en l'autorització atorgada per la present resolució serà de tres anys, a comptar de la seua notificació, conforme al desenrotllament temporal autoritzat en el punt primer. Dins dels quinze dies següents a la finalització del termini de cada una de les fases en què s'han d'executar, Gas Natural Cegas, SA, presentarà davant d'este òrgan directiu una memòria justificativa del compliment dels compromisos assumits. No obstant això, amb anterioritat a la finalització d'estos terminis, se'n podrà sol·licitar una ampliació concreta per mitjà d'una sol·licitud motivada davant d'este òrgan directiu, acompanyada a este efecte de la documentació justificativa de la demora i del cronograma de treballs previstos per al nou termini sol·licitat de la fase corresponent.  
4. El titular de la present resolució estarà obligat a complir els deures i obligacions derivats de la legislació de prevenció de riscos laborals vigent durant la construcció.  
5. El personal tècnic en la matèria adscrit a esta direcció general o al Servici Territorial d'Energia podrà realitzar les comprovacions i les proves que considere necessàries, durant les obres i quan finalitzen, en relació amb l'adequació a la documentació tècnica presentada i al compliment de la legislació vigent i de les condicions d'esta resolució. A este efecte, el titular de la present resolució haurà de comunicar amb l'adequada antelació al Servici Territorial d'Energia de Castelló l'inici de les obres.  
Així mateix, el titular de la present resolució estarà obligat a comunicar per escrit amb l'adequada diligència les incidències dignes de menció que es produïsquen durant l'execució, tant a esta direcció general com al Servici Territorial d'Energia de Castelló.  
6. Finalitzades les obres de construcció de la instal·lació i realitzades les proves corresponents, el titular de la present resolució sol·licitarà l'autorització d'explotació (o l'acta de posada en marxa) prevista en l'article 85 del Reial Decret 1434/2002, de 27 de desembre. Amb esta comunicació s'acompanyarà un certificat de direcció i final d'obra, subscrit per una persona facultativa competent, en què conste que la instal·lació s'ha realitzat d'acord amb la normativa i les especificacions previstes en el projecte d'execució aprovat, així com amb les prescripcions de la reglamentació tècnica i de seguretat aplicable a les instal·lacions objecte del projecte. Quan el mencionat certificat de direcció i final d'obra no estiga visat pel corresponent col·legi professional, s'acompanyarà de l'oportuna declaració responsable conforme allò que s'ha indicat en la Resolució de 22 d'octubre de 2010, de la Direcció General d'Energia, publicada en el DOCV núm. 6389, de data 3 de novembre de 2010.  
7. Una vegada atorgada l'autorització d'explotació (o l'acta de posada en marxa) de la instal·lació interessada en el present procediment, en el termini màxim de 10 dies, el Servici Territorial d'Energia de Castelló ho comunicarà a esta direcció general.  
8. Esta direcció general, després del tràmit de l'oportú procediment, deixarà sense efecte la present aprovació en qualsevol moment en què observe l'incompliment o inobservança de les condicions que s'hi imposen.  
  
Tercer  
Ordenar:  
- La publicació de la present resolució en el Diari Oficial de la Comunitat Valenciana i en el Butlletí Oficial de la Província de Castelló.  
- La notificació de la present resolució a Gas Natural Cegas, SA, a totes les administracions o organismes públics i empreses de servicis públics o servicis d'interés general que han intervingut o hagen pogut intervindre en el procediment d'autorització i les que han emés o han hagut d'emetre un condicionat tècnic al projecte d'execució.  
Tot això de conformitat amb el que disposa l'article 81.5 del Reial Decret 1434/2002, de 27 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions de gas natural.  
Se significa que la publicació mencionada es realitzarà, a més, als efectes de notificació de la present resolució als interessats que siguen desconeguts, dels quals s'ignore el lloc o domicili de la notificació o el mitjà que permeta tindre constància que ells o els seus representats l'han rebut, tot això d'acord amb el que determina l'apartat 5 de l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Contra esta resolució, que no posa fi a la via administrativa, pot interposar-se un recurs d'alçada davant de la Secretaria Autonòmica d'Indústria i Energia, en el termini d'un mes, comptat a partir de l'endemà en què tinga lloc la seua notificació, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
  
València, 7 d'octubre de 2013.- El director general d'Energia: Antonio Cejalvo Lapeña.